ב-24 ביולי נודע שסטרומן ביחד עם ריינס וג'ו יפגשו בקרב מרובע את ברוק לסנר על האליפות האוניברסלית באירוע סאמרסלאם, בקרב שבו לסנר הצמיד את ריינס ובכך שמר על התואר. סטרומן קיבל הזדמנות נוספת על התואר באירוע ללא רחמים, שבו סטרומן הפסיד. לאחר מכן, סטרומן החל להיות מעורב בפיוד של המיז נגד קבוצת המגן. כל זה נבע משום שהמגן תקפו את סטרומן. ב-16 באוקטובר סטרומן ניצח את ריינס בקרב כלוב לאחר הפרעה מצידו של קיין. באירוע , סטרומן, קיין, המיז, סזארו ושיימוס התאבקו בקרב האנדיקאפ חמישה נגד שלושה מול סת' רולינס, דין אמברוז וקורט אנגל. במהלך האירוע בקרב ה-TLC, השותפים של סטרומן בגדו בו, ואף השליכו אותו למשאית אשפה, מה שהפך את סטרומן לדמות מובילה לדעת הקהל. סטרומן חזר שבוע לאחר מכן בתוכנית Raw, כשהוא תקף את המיז, קורטיס אקסל ובו דאלאס. באירוע סדרת ההישרדות, שהתקיים ב-19 בנובמבר, סטרומן נכלל בקבוצת Raw לקרב ההדחות המסורתי נגד סמאקדאון, ובו סטרומן וטריפל H היו האחרונים בזירה והעניקו לקבוצת Raw את הניצחון. לאחר הקרב סטרומן תקף את טריפל H עם שניים ממהלכי הסיום. לילה לאחר מכן בתוכנית Raw, סטרומן הותקף על ידי קיין באמצעות כיסא, במהלך הקרב שלו נגד ג'ייסון ג'ורדן. ב-11 בדצמבר סטרומן וקיין נאבקו בקרב שהסתיים בספירת חוץ כפולה, הקרב היה על המועמדות לאליפות האוניברסלית באירוע רויאל ראמבל.
ב-8 בינואר סטרומן תקף את קיין ולסנר בתיגרה שנגררה לאזור מאחורי הקלעים ובה סטרומן הפיל חלק מתפאורת הבמה על יריביו והביא לכך שהשניים קבורים מתחת לתפאורה. ב-15 בינואר הג'נרל מנג'ר של Raw, קורט אנגל התעמת עם סטרומן, הודיע לו שהמעשים שעשה בשבוע שעבר היו חמורים, פיטר אותו ואף הסיר אותו מהקרב המשולש באירוע הרויאל ראמבל. באותה התוכנית, סטרומן השתולל מאחורי הקלעים, השמיד את המשרד של אנגל, הפך את המשאית שהייתה מחוברת למכולת ההפקה, ואף תקף את מייקל קול, המשמש כשדר בצוות השידור. לפני שהספיק לעשות עוד נזק, הממונה על התוכנית, סטפני מקמהן, החתימה את סטרומן בחזרה והחזירה אותו לקרב המשולש ברויאל ראמבל. בקרב המשולש, שהתקיים ב-28 בינואר 2018, כשל סטרומן בניסיונו לזכות בתואר, ולסנר הוא זה שהצמיד את קיין לניצחון ושמר על התואר. לילה לאחר מכן בתוכנית Raw, סטרומן ניצח את קיין בקרב "מי שעומד אחרון", בכך שהפך את עמדת שולחן השדרנים על קיין, קרב זה שימש כקרב העפלה לקרב תא ההדחות באירוע תא ההדחות על המועמדות לתואר האליפות האוניברסלית ברסלמניה. בקרב זה, שהתקיים ב-25 בפברואר, סטרומן הדיח את המיז, אליאס, ג'ון סינה, פין באלור וסת' רולינס (קבע שיא הדחות חדש בקרב תא הדחות בודד), אך לבסוף הודח על ידי המנצח בקרב, רומן ריינס. במקביל לקריירת היחידים שלו, סטרומן השתתף בטורניר ה-Mixed Match Challenge ביחד עם השותפה שלו לקרב, אלכסה בליס. בסיבוב הראשון ניצחו את סמי זיין ובקי לינץ', ברבע הגמר גברו על ג'ימי אוסו ונעמי, אך ב-20 במרץ במסגרת חצי הגמר הודחו על ידי המיז ואסקה, שהיו הזוג שהגיע לגמר וזכה בטורניר.
מרדף אחר אליפויות העולם (2018–2019).
ב-12 במרץ, סטרומן השתתף בקרב באטל רויאל זוגות, שקבע את זהות הזוג שיפגוש את סזארו ושיימוס לקרב על אליפות הזוגות של Raw ברסלמניה 34. סטרומן נכנס לקרב, כשאין לו שום בן זוג שנכנס איתו לקרב, אלא התאבק בכוחות עצמו ואף ניצח את הקרב לאחר שהדיח אחרון את קארל אנדרסון. שבוע לאחר מכן, הג'נרל מנג'ר של Raw, קורט אנגל, הבטיח לסטרומן את הקרב על אליפות הזוגות, כל עוד שימצא בן זוג לקרב.
באירוע רסלמניה 34, שהתקיים ב-8 באפריל, סטרומן בחר ילד בן עשר מהקהל בשם ניקולאס וביחד הם ניצחו את סזארו ושיימוס והפכו לאלופי הזוגות החדשים של Raw. ניקולאס הפך לאלוף הצעיר בתולדות הארגון, כמו כן, הוא הבן של השופט ג'ון קון. לעומת זאת, לילה לאחר מכן בתוכנית Raw השניים ויתרו על חגורות האליפות בשל העובדה שניקולאס נמצא בכיתה ד' ויש לו לימודים בבית ספר. (למותר לציין שניקולאס לא התערב פיזית בקרב, מלבד מס' שניות בהם נכנס לתוך הבמה, כאשר סזארו שהיה על הרצפה, מתרומם ומגלה שעליו להאבק בילד, ומתכונן למבוכה, ובאותה שנייה שהוא מחליט לתקוף, החליף סטרומן את ניקולאס, שנשאר לצפות מעבר לחבלים, עד הניצחון "המשותף") ב-27 באפריל באירוע הרויאל ראמבל הגדול ביותר, שהתקיים בג'דה, ערב הסעודית, סטרומן ניצח בקרב הרויאל ראמבל הגדול ביותר (שכלל לראשונה 50 משתתפים), הדיח 13 משתתפים ושבר את השיא הקודם של רומן ריינס שעמד על 12. בסוף חודש אפריל סטרומן הצטוות לבובי לאשלי בפיוד נגד קווין אואנס וסמי זיין. באירוע באקלאש סטרומן ולאשלי ניצחו את אואנס וזיין. לילה לאחר מכן בתוכנית Raw, סטרומן ניצח את קווין אואנס בקרב העפלה לקרב "כסף בבנק", שיתקיים באירוע כסף בבנק. ב-14 במאי סטרומן ופין באלור הפסידו בקרב זוגות לדרו מקינטייר ודולף זיגלר. שבוע לאחר מכן, סטרומן ובאלור התחרו אחד נגד השני בקרב המרכזי של הערב, שבו סטרומן ניצח. ב-28 במאי סטרומן התמודד שוב מול פין באלור בקרב הפותח של התוכנית, אך סטרומן הפסיד לו כתוצאה מפסילה מצידו של קווין אואנס. תוכנית אחת לאחר מכן, סטרומן גבר על בובי רוד. ב-11 ביוני במסגרת הקרב המרכזי של הערב, סטרומן ניצח בקרב מרובע את בובי רוד, פין באלור וקווין אואנס. באירוע כסף בבנק, שנערך ב-17 ביוני, סטרומן התחרה בקרב ה"כסף בבנק", שבו הצליח לנצח ולהיות מר כסף בבנק, מה שהקנה לו את הזכות להחזיק בחוזה לקרב על אליפות העולם בכל זמן ובכל מקום שירצה. לילה לאחר מכן בתוכנית Raw, סטרומן ובאלור הפסידו בקרב זוגות לברון קורבין וקווין אואנס. ב-25 ביוני סטרומן ואואנס ניצחו את באלור וקורבין. שבוע לאחר מכן סטרומן ניצח את קווין אואנס כתוצאה מספירת חוץ. באירוע חוקי אקסטרים, שנערך ב-15 ביולי, סטרומן הפסיד לקווין אואנס בקרב כלוב, לאחר שסטרומן עלה אל גג הכלוב ביחד עם אואנס והטיח אותו מדופן הגג אל שולחן השדרנים באמצעות המהלך צ'וקסלאם. משום שאואנס נגע ברצפה ראשון, הוא הוכתר כמנצח. ב-23 ביולי, סטפני מקמהן אישרה את הרעיון של קווין אואנס לקרב בינו לבין סטרומן באירוע סאמרסלאם, כשעל כף המאזניים תונח מזוודת "כסף בבנק" של סטרומן. שבוע לאחר מכן, סטרומן הפסיד לג'ינדר מהאל כתוצאה מספירת חוץ בשל הפרעה מצידו של קווין אואנס. ב-6 באוגוסט, סטרומן הפסיד שוב לג'ינדר מהאל, הפעם כתוצאה מפסילה. שבוע לאחר מכן, סטרומן ופין באלור ניצחו בקרב זוגות את ג'ינדר מהאל וקווין אואנס. באירוע סאמרסלאם, שנערך ב-19 באוגוסט, סטרומן גבר על קווין אואנס בקרב שנמשך פחות משתי דקות. יממה לאחר מכן בתוכנית Raw, סטרומן תכנן לפדות את מזוודת "כסף בבנק" שלו לאחר ההגנה על התואר של רומן ריינס נגד פין באלור, אך עוד לפני שהצליח לעשות זאת, חברי קבוצת המגן (דין אמברוז וסת' רולינס) נחלצו לעזרתו של ריינס ומנעו מסטרומן את הפדייה, לאחר מכן השלושה עמדו מעל סטרומן וביצעו את התנועה המזוהה של הקבוצה, מה שלכאורה גרם לחזרת הקבוצה. בשבוע לאחר מכן במסגרת הקרב המרכזי של הערב, סטרומן חבר לצד ריינס בקרב זוגות נגד דולף זיגלר ודרו מקינטייר, שבו תוצאתו הייתה פסילה כתוצאה מתקיפה בלתי פוסקת של זיגלר ומקינטייר. לאחר הקרב, סטרומן עזר לאחרונים להכות את ריינס, ואת אמברוז ורולינס שבאו לעזרת ריינס. עקב תקיפה זו, נקבע קרב בין סטרומן, זיגלר ומקינטייר לחברי קבוצת "המגן" באירוע סופר שואו-דאון. ב-3 בספטמבר, סטרומן ניצח את פין באלור בקרב המרכזי של התוכנית Raw. באירוע גיהנום בכלוב, שנערך ב-16 בספטמבר, סטרומן מימש מראש את חוזה "כסף בבנק" שלו בעבור קרב על האליפות האוניברסלית והוא התחרה נגד רומן ריינס. קרב זה היה קרב גיהנום בכלוב, כשמיק פולי שימש כשופט המיוחד. הקרב נגמר ללא הכרעה, לאחר שברוק לסנר חזר, תקף את שניהם ולכן השופט (שהחליף את מיק פולי בפסיקה זו בשל תקיפתו של המנג'ר, פול היימן) קבע שהשניים לא יכולים להמשיך בקרב.